Denný tábor CVČ Včielka "Nezábudka" privítal od 15.7.-19.7.2019 svojich 28 účastníkov novými zelenými tričkami, ktoré každý rok nám farebne i dizajnovo dolaďuje pani Polačeková. Lektori Mgr. Tonka Aradská, Ing. Gabika Támová a Vladko Gieci starostlivo pripravili program, ktorý začal v pondelok exkurziou do firmy SEHA – výroba akvárií a terárií, kde pozorné deti si odniesli malé "akvárká", poobede boli hry a šport. V utorok v kine sa premietal film "Tajný život maznáčikov 2", poobede sa robili pokusy a každý si vyrobil automobil na balónový pohon, nechýbali ani preteky. Najlepší vyhrali lupy, s ktorými môžu pokračovať v bádaní. V stredu nás čakal výlet do kaštieľa Bohunice. Zároveň sme si pozreli expozíciu skla z Lednických Rovní a expozíciu motocyklov z Považských strojární. Cesta pokračovala na Ranč Lhota Prejta, kde sme si pozreli koníky, pávy a zahrali sme sa na ihrisku. Vo štvrtok sme boli v Mestskej knižnici V. Roya v Púchove, kde si pre nás pripravila lektorka úžasný program v Europarku, poobede sme mali besedu o modrotlači s pánom Martinom Trnkom, neskôr sme využili čas hrami a športom.
V piatok sme si pozreli film o záhadách mora a korálových útesoch vo sférickom kine a poobede sme si vyzdobili papierové tašky a fotografiu tábora. Bolo nám ťažko sa rozlúčiť. Nakoniec pár odmien, diplomy, posledný príbeh psíka Rickiho a poďakovanie všetkým, ktorí nám pomáhali. Ďakujeme za spoluprácu rodine Seilerovej a Haluškovej, Majke Balážovej z púchovského kina a Tamare Pribišovej z Mestskej knižnice V. Roya. Ďakujeme p. Martinovi Trnkovi, ktorý viedol besedu o púchovskej modrotlači a za prezentáciu novej retro dielne Modrý Dvor v Púchove, v ktorej sa budú konať o.i. pracovné dielne a prednášky pre školy a verejnosť. Taktiež v nej bude pokračovať rodinná tradícia modrého remesla v Púchove.
Keďže záujem o tábory bol v tomto roku skutočne veľký súbežne prebiehali u nás tábory dva. Druhým táborom v tomto istom termíne bol denný tábor so Včielkou, ktorého lektorkami boli Lea Stehelová, Katka Strýčková, Alena Strýčková a Ninka Marečková. Zúčastnilo sa ho 24 detí. Ani tu nebola o zábavný program núdza. Decká mali možnosť preskúšať svoje schopnosti v športovej olympiáde a v celotáborových hrách, vyskúšali si jumping – skákanie na trampolínkach pod vedením skúsenej lektorky Janky Kuchtovej. Taktiež mali zaujímavý program v Europarku, navštívili Džungľa park a tiež pozreli rozprávky v kine i v sférickom kine. Jednou z aktivít bol i výlet na Púchovskú skalu spojený s hľadaním pokladu. Odniesli si krásne tričká a tašky, ktoré si sami namaľovali. Oslávili sme i Sárkine narodeniny, kde nechýbala narodeninová torta. Všetci účastníci tábora sa tešili z pekných cien a odchádzali spokojní. Pre nás v CVČ je dôležité stráviť čas zmysluplnými a zábavnými aktivitami. Tešíme sa na ďalšie tábory, ktoré nás ešte čakajú.
Centrum voľného času Včielka